Boliger Ved studiestart i sommeren 2022 kan over 600 studerende rykke ind i helt nye studieboliger i Katrinebjergkvarteret tæt på Aarhus midtby. Her opfører BaseCamp Student således sit fjerde danske projekt med studieboliger og det første uden for Storkøbenhavn. Det skriver BaseCamp Student selv i en pressemeddelelse.

Læs også Rekordsalg: Der er solgt huse for 6,6 milliarder i Aarhus i 2019

Byggeriet bliver i 17 etager og har en forventet projektsum på over 600 millioner kroner. Det vil udover 570 boliger indeholde 3.000 kvadratmeter fællesareal med blandt andet bibliotek, studierum, biograf, fitness, café, fælleskøkkener, gaming, hobbyrum og loungeområder. Alle boliger og fællesområder indrettes med specialdesignede møbler som led i BaseCamp Students fuldservice-koncept.

”Aarhus har stort underskud af studieboliger, og mange studerende har boliger, der ikke er opført som reelle studieboliger. Derfor er vi i BaseCamp Student glade for at give flere hundrede studerende adgang til centralt beliggende studieboliger, som vil være med til skabe liv i byens nye studieområde. Vores vision er at skabe optimale rammer, som giver den enkelte studerende en base og samtidig motiverer til fællesskab og inspirerer i hverdagen og i studiemiljøet,” siger direktør og partner Jesper Dam i pressemeddelelsen.

Projektet vækker glæde på rådhuset i Aarhus, hvor Bünyamin Simsek (V) ser et stort potentiale i beliggenheden.

Læs også Område i rivende udvikling: Aarhus K har fået eget fællesråd

"De mange nye studieboliger er et væsentlig bidrag til Katrinebjergs udvikling. De nye beboere vil være med til at skabe liv i kvarteret, og jeg er overbevist om, at beliggenheden tæt på både midtbyen og flere uddannelsesinstitutioner betyder, at mange gerne vil bo netop her," siger teknik- og miljørådmand Bünyamin Simsek i pressemeddelelsen fra BaseCamp.

BaseCamp Student blev etableret i 2015 og driver eller planlægger fire danske projekter med i alt over 2.000 studieboliger.

jwh